text: Formodet drabsmand anholdt tilfældigt for uro i tog
  11 oktober 2019 kl. 13.06
  Mens politiet efterforskede dødsfaldet i en lade nær Haderslev, anholdt kolleger intetanende den 40-årige formodede morder i Esbjerg.
  Opdateret med nye oplysninger i sagen efter grundlovsforhøret fredag den 11. oktober og besøg i byen.
  Politiet har sigtet en 40-årig mand for drab i forbindelse med fundet af en død mand i en lade i Haderslev.
  Manden blev anholdt torsdag aften klokken 18.50, mindre end to timer efter at politiet modtog anmeldelsen. Men det var i en helt anden sammenhæng.
  Syd- og Sønderjyllands Politi oplyser til Ritzau, at manden blev anholdt i et tog på Esbjerg Banegård, fordi han skabte uro i toget.
  Han blev sigtet for overtrædelse af ordensbekendtgørelsen, men i forbindelse med efterforskningen af drabet fattede politiet mistanke til den 40-årige mand.
  Manden blev klokken 15 fredag eftermiddag fremstillet i grundlovsforhør ved Retten i Sønderborg med krav om varetægtsfængsling. Efter grundlovsforhøret er den 40-årige mand fængslet i fire uger af dommeren. Han nægter sig skyldig i drab, men havde ingen indvendinger mod fængslingen. 
  
  Byen flager på halvt 
  Drabet er sket i Hejsager, og det har sat sit præg på landsbyen. Her kan TV SYDs reporter fortælle, at nærmest hele byen flager på halvt. Ifølge beboere har ejendommen, hvor drabet er begået, levet en omskiftelig tilværelse. Igennem de seneste år har flere forskellige lejere boet i bygningerne. For mange år siden var det en flot og velholdt ejendom, fortæller beboerne.
  